Ego Amedeus dominus Coloniaci notum facio universis praesens scriptum visuris et audituris quod Guido dominus de Binanco miles in praesentia mea constitutus sanus et incolumis investivit, et in corporalem possessionem posuit dominum Vincentium abbatem Miratorii et conventum eiusdem loci de vinea de Conlegio, de qua vinea idem Guido dominus de Binanco monachos Miratorii graviter molestavit, et exinde exauctionem dictam domum Miratorii multipliciter inquietavit. Tandem ad cor revertens coram me et domino Gaufrido de Vallegrinosa saepe nominatus Guido promisit apud Cosantiam super querelis et exactionibus quas contra domum Miratorii habebat vel se credebat habere, et praecipue super quodam manso suo apud Changiacum coram me iuri stare, et praefatis abbati et conventui Miratorii ad arbitrium meum exhibere iustitiae complementum. In huius autem rei testimonium ad preces saepe nominati Guidonis militis domini de Binanco, abbati et conventui Miratorii tradidi litteras istas sigilli mei munimine roboratas. Datum apud Chevrel anno Domini Mo CCo XLo VIIo.